Nám í hársnyrtiiðn skiptist í grunnbraut og framhaldsbraut . Grunnbraut þarf að ljúka áður en innritast er á framhaldsbraut hársnyrtiiðnar . Grunnbraut er 95 einingar ( framhaldsskólaeiningar ) og lýkur á 2. þrepi . Meðalnámstími er þrjár annir . Markmið brautarinnar er að ljúka almennum áföngum í skólakjarna auk þess að fá góðan grunn í fagáföngum hársnyrtingar , iðnteikningu , iðnfræði og kynnast vinnu á hársnyrtistofu . Hársnyrtar vinna í mikilli nálægð við viðskiptavini sína og því er mikilvægt að efla samskiptafærni og getu til þess að öðlast skilning á þörfum viðskiptavina af ólíkum toga . Lögð er áhersla á gæðavitund , þjónustulund og siðfræði fagsins í víðum skilningi . Leitast er við að efla sjálfstæð vinnubrögð nemenda og auka getu þeirra til samvinnu við aðra . Að grunnnámi á 2. þrepi loknu getur nemandinn innritast á framhaldsbraut hársnyrtiiðnar og lokið námi til burtfararprófs í hársnyrtiiðn og / eða námi til stúdentsprófs .